Broj: 711-I-2340-M-445/22-02-23

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Svjetlane Stazić, vršiteljice dužnosti ravnateljice Stomatološke poliklinike**, za davanjem mišljenja Povjerenstva,na 194. sjednici održanoj dana 15. studenoga 2022. daje sljedeće:

**MIŠLJENJE**

1. **Obveznica Svjetlana Stazić je kao vršiteljica dužnosti ravnateljice Stomatološke poliklinike, kojoj je jedini osnivač Splitsko-dalmatinska županija, dužna pridržavati se odredbi ZSSI-a te je u obvezi podnošenja imovinske kartice Povjerenstvu sukladno odredbama ZSSI-a.**
2. **Obveznica Svjetlana Stazić, vršiteljica dužnosti ravnateljice Stomatološke poliklinike, pored profesionalnog obnašanja navedene dužnosti može privremeno i povremeno obavljati poslove radnog mjesta više stručne suradnice ekonomske struke u Stomatološkoj poliklinici u ukupnom trajanju od 8 do 10 sati tjedno, koji ne bi bili dio opisa poslova ravnateljice Stomatološke poliklinike, a bili bi utvrđeni njenim ugovorom o radu.**
3. **Ukazuje se obveznici Svjetlani Stazić da je sukladno članku 9. ZSSI-a, u cilju sprječavanja nastanka stvarnog sukoba interesa, dužna izuzeti se od svakog pa i posrednog oblika sudjelovanja u kontroli i odobravanju akata** **u svojstvu vršiteljice dužnosti ravnateljice Stomatološke poliklinike, a koje pripremi u obavljanju poslova radnog mjesta više stručne suradnice ekonomske struke u Stomatološkoj poliklinici te je za navedeno potrebno ovlastiti drugo tijelo sukladno zakonu, aktu o osnivanju i statutu ustanove.**

Obrazloženje

Zahtjev za davanjem mišljenja Povjerenstva podnijela je obveznica Svjetlana Stazić, vršiteljica dužnosti ravnateljice Stomatološke poliklinike. U knjigama ulazne pošte Povjerenstva zahtjev je zaprimljen 14. studenoga 2022. pod poslovnim brojem 711-U-8834-M-445/22-01-2, povodom kojeg se vodi predmet broj M-445/22.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu odredbi navedenog Zakona. Uvidom u sudski registar Trgovačkog suda u Splitu utvrđeno je da je Stomatološka poliklinika osnovana u pravnom obliku ustanove čiji je jedini osnivač Splitsko-dalmatinska županija te je djelatnost navedene ustanove obavljanje specijalističko-konzilijarne stomatološke zdravstvene zaštite, dijagnostike i medicinske rehabilitacije osim bolničkog liječenja, slijedom čega je Svjetlana Stazić, povodom obnašanja dužnosti vršiteljice dužnosti ravnateljice navedene ustanove, obveznica u smislu ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je 3. studenoga 2022. odlukom Upravnog vijeća Stomatološke poliklinike imenovana za vršiteljicu dužnosti ravnateljice iste uz dodatak da će uz poslove ravnatelja obavljati i poslove više stručne savjetnice za ekonomske poslove. U nastavku navodi da postoji potreba da kao jedina viša stručna savjetnica ekonomske struke u ustanovi nastavi obavljati poslove iz opisa tog radnog mjesta, npr. priprema financijskih izvještaja, planova i sl., koje bi kao vršiteljica dužnosti ravnateljice trebala potpisati kao odgovorna osoba. S obzirom na navedeno, obveznica postavlja upit može li kao vršiteljica dužnosti ravnateljice imati ugovor o radu 100% na tom radnom mjestu ili je potrebno ugovoriti isti u manjem postotku, a ostatak na druge poslove ekonomske struke. Također postavlja upit postoji li obveza podnošenja imovinske kartice ako će se posao vršiteljice dužnosti ravnateljice obavljati kraće razdoblje, ne duže od godine dana. U privitku zahtjeva obveznica je dostavila Odluku Upravnog vijeća Stomatološke poliklinike od 3. studenoga 2022. KLASA: 003-06/2022-01/07, URBROJ: 2181-149A-01-22/06-3, kojom je imenovana vršiteljicom dužnosti ravnateljice Stomatološke poliklinike i u kojoj je utvrđeno da se do imenovanja ravnatelja Stomatološke poliklinike na temelju ponovljenog natječaja imenuje Svjetlana Stazić za vršitelja dužnosti ravnatelja na razdoblje ne duže od jedne godine pri čemu će imenovana uz poslove vršitelja dužnosti ravnatelja obavljati i poslove višeg stručnog suradnika ekonomske struke.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka Zakona propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Sukladno članku 10. stavku 1. ZSSI-a obveznica Svjetlana Stazić, vršiteljica dužnosti ravnateljice Stomatološke poliklinike, dužna je, bez obzira obnaša li navedenu dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Nadalje, sukladno ranije citiranoj odredbi članka 17. stavka 2. ZSSI-a, obveznica Svjetlana Stazić, vršiteljica dužnosti ravnateljice Stomatološke poliklinike, pored profesionalnog obnašanja navedene dužnosti, može privremeno i povremeno obavljati poslove radnog mjesta više stručne suradnice ekonomske struke u Stomatološkoj poliklinici u ukupnom trajanju od 8 do 10 sati tjedno, koji ne bi bili dio opisa poslova ravnateljice Stomatološke poliklinike, a bili bi utvrđeni njenim ugovorom o radu, a ako bi ih obavljala u većem broju sati od navedenog dulje od godine dana, odnosno redovito i stalno, dužna je pribaviti prethodno odobrenje u smislu navedene zakonske odredbe.

Povjerenstvo uz navedeno ukazuje obveznici da je sukladno članku 9. ZSSI-a, u cilju sprječavanja nastanka stvarnog sukoba interesa, dužna izuzeti se od svakog pa i posrednog oblika sudjelovanja u kontroli i odobravanju akata u svojstvu vršiteljice dužnosti ravnateljice Stomatološke poliklinike, a koje pripremi u obavljanju poslova radnog mjesta više stručne suradnice ekonomske struke u Stomatološkoj poliklinici. Za obavljanje navedenih poslova potrebno je ovlastiti drugo tijelo sukladno zakonu, aktu o osnivanju i statutu ustanove.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Svjetlana Stazić, elektroničkom dostavom
2. Objava na internetskoj stranici Povjerenstva
3. Pismohrana